ออมสินออกหุ้นกู้5หมื่นล้าน ล็อตใหญ่สุดในตลาด
ออมสินออกหุ้นกู้ครั้งแรก 5 หมื่นล้าน ขายเฉพาะนักลงทุนสถาบัน หวังบริหารต้นทุนให้สอดรับการปล่อยกู้ยาว
28 ม.ค. 2560

ออมสินออกหุ้นกู้ครั้งแรก 5 หมื่นล้าน ขายเฉพาะนักลงทุนสถาบัน หวังบริหารต้นทุนให้สอดรับการปล่อยกู้ยาว
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารเตรียมออกขายหุ้นกู้ 5 หมื่นล้านบาท ระยะเวลา 5 ปี ช่วงปลายเดือน ม.ค. - ต้นเดือน ก.พ.นี้ อัตราดอกเบี้ยอยู่ระหว่างการพิจารณา คาดว่าจะอยู่ในระดับเดียวกับการออกตราสารหรือหุ้นกู้ที่มีอายุใกล้เคียงกัน เป้าหมายหลัก คือ ขายให้กับนักลงทุนสถาบัน ทั้งบริษัทประกัน สถาบันการเงินทั่วไป และรัฐวิสาหกิจ โดยจะไม่ขายให้รายย่อย เนื่องจากธนาคารมีผลิตภัณฑ์ทางการเงินอื่น เช่น เงินฝากระยะยาว สลากออมสิน ที่มีอายุ 5 ปี และเงินฝากสงเคราะห์ชีวิตให้ประชาชนรายย่อยเลือกออมได้อยู่แล้ว
ทั้งนี้ ถือเป็นครั้งแรกที่ธนาคาร ออมสินใช้วิธีการระดมเงินผ่านการออกหุ้นกู้ สาเหตุเพราะต้องการระดมเงินระยะยาวให้สอดรับกับการปล่อยกู้ระยะยาว ซึ่ง 1-2 ปีที่ผ่านมา ธนาคารได้ทยอยออกโครงการสินเชื่อดอกเบี้ยต่ำ (ซอฟต์โลน) มาถึง 3 ระยะ เป็นเงินกว่า 1.5 แสนล้านบาท ในอัตราดอกเบี้ยคงที่
สำหรับรอบแรกคาดว่าจะออกหุ้นกู้ 2-3 หมื่นล้านบาทก่อน หากได้รับการตอบรับจากนักลงทุนดี ก็สามารถขยายเพดานขายได้ถึง 5 หมื่นล้านบาท โดยธนาคารได้ขอความเห็นชอบจากคณะกรรมการธนาคาร รวมทั้งกระทรวงการคลัง ธนาคารแห่งประเทศไทย (ธปท.) และคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ที่ให้ความเห็นชอบแล้ว โดยได้เชิญนักลงทุนสถาบันเข้ามารับฟังข้อมูลแล้ว
"ครั้งนี้ถือเป็นครั้งแรกที่ธนาคารออมสินออกหุ้นกู้ขายนักลงทุน หากขายได้หมดทั้ง 5 หมื่นล้านบาท จะถือว่าเป็นการออกหุ้นกู้ครั้งใหญ่ที่สุดที่เคยมีในตลาดการเงิน และเชื่อว่ากระแสหุ้นกู้ผิดนัดชำระหนี้ไม่กระทบกับการออกหุ้นกู้ของธนาคาร เนื่องจากธนาคารได้รับการจัดเรตติ้งในอันดับดีที่สุด ถือว่าไม่มีความเสี่ยงหากจะเลือกลงทุน" นายชาติชาย กล่าว
ก่อนหน้านี้ ทริสเรทติ้ง ได้จัดอันดับเครดิตองค์กรของธนาคารออมสิน ที่ระดับ AAA ด้วยแนวโน้มคงที่ สะท้อนถึงสถานะทางธุรกิจที่แข็งแกร่งและผลประกอบการทางการเงินที่ดี โดยธนาคารออมสินมีขนาดใหญ่เป็นอันดับ 3 ในด้านของเงินฝาก เป็นอันดับ 4 ด้านขนาดของสินเชื่อ และเป็นอันดับ 5 ขนาดสินทรัพย์ ฐานะทางธุรกิจของธนาคารจัดได้ว่าอยู่ในระดับที่แข็งแกร่ง มีการกระจายตัวของฐานลูกค้ารายย่อยสูงมาก โดย ณ สิ้นเดือน มิ.ย. 2559 ธนาคารมียอดสินเชื่อรวมกว่า 1.75 ล้านล้านบาท ประมาณ 75% เป็นสินเชื่อสำหรับลูกค้ารายย่อยและผู้ประกอบการขนาดกลางและขนาดเล็ก ส่วนอีก 25% เป็นสินเชื่อสำหรับ ผู้ประกอบการขนาดใหญ่